### NN 76/2025 (5.5.2025.), Odluka o davanju Lučkoj upravi Splitsko-dalmatinske županije na privremeno gospodarsko korištenje lučkog područja luke posebne namjene – sportske luke na dijelu k.o. Trogir, predio istočno od Madiracina mula, Grad Trogir

VLADA REPUBLIKE HRVATSKE

990

Na temelju članka 75. stavka 1. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske je na sjednici održanoj 2. svibnja 2025. donijela

ODLUKU

O DAVANJU LUČKOJ UPRAVI
 SPLITSKO-DALMATINSKE ŽUPANIJE NA PRIVREMENO GOSPODARSKO KORIŠTENJE LUČKOG PODRUČJA LUKE POSEBNE NAMJENE – SPORTSKE LUKE NA DIJELU k.o. TROGIR, PREDIO ISTOČNO OD MADIRACINA MULA,
 GRAD TROGIR

I.

Ovom Odlukom daje se Lučkoj upravi Splitsko-dalmatinske županije na privremeno gospodarsko korištenje lučko područje luke posebne namjene – sportske luke na dijelu k.o. Trogir, predio istočno od Madiracina mula, Grad Trogir.

II.

Kopneni i morski dio lučkog područja luke posebne namjene – sportske luke na dijelu k.o. Trogir, predio istočno od Madiracina mula, Grad Trogir obilježen je poligonom točaka izraženih u HTRS96/TM projekciji kako slijedi:

|  |  |  |
| --- | --- | --- |
| Točka | E | N |
| 1 | 480093,151 | 4819505,268 |
| 2 | 480092,665 | 4819503,398 |
| 3 | 480129,357 | 4819501,449 |
| 4 | 480154,017 | 4819499,855 |
| 5 | 480163,592 | 4819499,850 |
| 6 | 480168,969 | 4819500,262 |
| 7 | 480175,629 | 4819501,530 |
| 8 | 480186,780 | 4819504,808 |
| 9 | 480193,477 | 4819507,674 |
| 10 | 480203,625 | 4819513,261 |
| 11 | 480214,687 | 4819522,579 |
| 12 | 480261,963 | 4819567,768 |
| 13 | 480274,182 | 4819564,787 |
| 14 | 480275,526 | 4819564,765 |
| 15 | 480276,716 | 4819565,310 |
| 16 | 480279,472 | 4819567,405 |
| 17 | 480285,299 | 4819571,179 |
| 18 | 480296,784 | 4819577,224 |
| 19 | 480320,313 | 4819586,878 |
| 20 | 480318,657 | 4819591,450 |
| 21 | 480313,423 | 4819605,917 |
| 22 | 480239,874 | 4819636,088 |
| 23 | 480236,123 | 4819646,924 |
| 24 | 480076,828 | 4819589,455 |
| 25 | 480096,638 | 4819519,066 |

III.

Ukupna površina lučkog područja luke posebne namjene – sportske luke na dijelu k.o. Trogir, predio istočno od Madiracina mula, Grad Trogir iznosi 20.915 m², sve kako je prikazano na grafičkoj podlozi koja se nalazi u Prilogu 1. ove Odluke i njezin je sastavni dio, a ne objavljuje se u »Narodnim novinama«.

IV.

Lučko područje iz točke II. ove Odluke daje se Lučkoj upravi Splitsko-dalmatinske županije na privremeno gospodarsko korištenje na razdoblje od jedne godine, računajući od dana preuzimanja upravljanja lučkim područjem.

Ova Odluka ukinut će se ukoliko se u razdoblju iz stavka 1. ove točke donese odluka o davanju koncesije i temeljem iste zaključi ugovor o koncesiji u svrhu korištenja lučkog područja luke posebne namjene iz točke II. ove Odluke.

V.

Lučka uprava Splitsko-dalmatinske županije dužna je na lučkom području iz točke II. ove Odluke voditi brigu o održavanju, upravljanju, zaštiti i unaprjeđenju lučkog područja, osigurati nesmetano obavljanje lučkog prometa, tehničko-tehnološkog jedinstva i sigurnost plovidbe te osigurati pružanje usluga od općeg interesa, usluge dizanja i/ili spuštanja plovila te druge usluge nužne za funkcioniranje luke.

VI.

Na lučkom području iz točke II. ove Odluke, Lučka uprava Splitsko-dalmatinske županije dužna je osigurati red, čuvanje i zaštitu objekata, plovila i opreme, koji su zatečeni na lučkom području na dan preuzimanja luke te je za plovila, za koja su zaključeni ugovori o vezu, dužna ponuditi nove ugovore o vezu vremenski ograničene sukladno točki IV. stavku 1. ove Odluke.

VII.

U cilju ispunjavanja obveza iz točaka V. i VI. ove Odluke, Lučka uprava Splitsko-dalmatinske županije će u ime Republike Hrvatske, a za svoj račun ostvarivati prihode s naslova pruženih usluga od općeg interesa, usluga dizanja i/ili spuštanja plovila te drugih usluga neophodnih za funkcioniranje luke.

VIII.

Donošenjem ove Odluke Lučka uprava Splitsko-dalmatinske županije stječe pravo preuzeti upravljanje lučkim područjem luke posebne namjene – sportske luke na dijelu k.o. Trogir, predio istočno od Madiracina mula, Grad Trogir.

Lučka uprava Splitsko-dalmatinske županije dužna je u roku od 10 dana od dana donošenja ove Odluke preuzeti upravljanje lučkim područjem luke posebne namjene – sportske luke na dijelu k.o. Trogir, predio istočno od Madiracina mula, Grad Trogir.

IX.

Ova Odluka objavljuje se u »Narodnim novinama«.

Obrazloženje

Županijska skupština Splitsko-dalmatinske županije na svojoj sjednici održanoj 24. travnja 2018. donijela je Odluku o davanju Lučkoj upravi Splitsko-dalmatinske županije na privremeno upravljanje, izgradnju i korištenja luke posebne namjene – sportske luke na dijelu k.o. Trogir, predio istočno od Madiracina mula, Grad Trogir, klasa: 021-04/18-02/128, urbroj: 2181/1-01-18-1, (u daljnjem tekstu: Odluka o davanju), kojom je Lučkoj upravi Splitsko-dalmatinske županije dano na privremeno upravljanje, izgradnju i korištenje lučko područje luke posebne namjene – sportske luke na dijelu k.o. Trogir, predio istočno od Madiracina mula, Grad Trogir na razdoblje od dvije godine.

Razlog za donošenje Odluke o davanju bio je taj što je Županijska skupština Splitsko-dalmatinske županije na svojoj sjednici održanoj 24. travnja 2018. donijela Odluku o oduzimanju koncesije na pomorskom dobru u svrhu izgradnje i korištenja luke posebne namjene – sportske luke na dijelu k.o. Trogir, predio istočno od Madiracina mula, Grad Trogir, klasa: 021-04/18-02/127, urbroj: 2181/1-01-18-1, kojom je tadašnjem ovlašteniku koncesije oduzeta koncesija. Kako bi se reguliralo upravljanje predmetnom sportskom lukom koja nije imala koncesionara, Odlukom o davanju se Lučkoj upravi Splitsko-dalmatinske županije dalo na privremeno upravljanje, izgradnju i korištenje luku posebne namjene – sportsku luku na dijelu k.o. Trogir, predio istočno od Madiracina mula, Grad Trogir, a s ciljem nastavka vođenja brige o održavanju, upravljanju, zaštiti i unapređenju pomorskog dobra, te osiguranju nesmetanog obavljanja lučkog prometa.

Županijska skupština Splitsko-dalmatinske županije na svojoj sjednici održanoj 28. veljače 2022. donijela je Odluku o izmjeni Odluke o davanju Lučkoj upravi Splitsko-dalmatinske županije na privremeno upravljanje, izgradnju i korištenja luke posebne namjene – sportske luke na dijelu k.o. Trogir, predio istočno od Madiracina mula, Grad Trogir, klasa: 024-01/22-0002/0013, urbroj: 2181/1-01-22-1, kojom je razdoblje privremenog upravljanja produženo za dodatne dvije godine, odnosno na ukupno četiri godine, računajući od dana stupanja na snagu Odluke o davanju.

Županijska skupština Splitsko-dalmatinske županije na svojoj sjednici održanoj 31. srpnja 2023. donijela je Odluku o izmjeni Odluke o davanju Lučkoj upravi Splitsko-dalmatinske županije na privremeno upravljanje, izgradnju i korištenja luke posebne namjene – sportske luke na dijelu k.o. Trogir, predio istočno od Madiracina mula, Grad Trogir, klasa: 024-01/23-0002/0145, urbroj: 2181/1-01-23-0001, kojom je razdoblje privremenog upravljanja ponovno produženo za dvije godine, odnosno na ukupno šest godina, računajući od dana stupanja na snagu Odluke o davanju.

Ministarstvo mora, prometa i infrastrukture zaprimilo je 9. siječ­nja 2025. dopis Splitsko-dalmatinske županije, Upravnog odjela za turizam, pomorstvo i promet, klasa: 934-01/10-01/0198, urbroj: 2181/1-06-02-01/03-25-0028, kojim se predlaže donošenje odluke o davanju na privremeno gospodarsko korištenje lučkog područja luke posebne namjene – sportske luke na dijelu k.o. Trogir, predio istočno od Madiracina mula, Grad Trogir Lučkoj upravi Split­sko-dal­matinske županije, budući da se nisu stekli uvjeti za raspisivanje javnog prikupljanja ponuda i dodjelu koncesije za predmetnu luku niti je došlo do izmjene prostorno-planske dokumentacije, temeljem čega bi se stvorila mogućnost proširenja lučkog područja luke otvorene za javni promet kojim bi upravljala Lučka uprava Splitsko-dalmatinske županije.

Sukladno članku 75. stavku 1. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske može u slučaju izvanrednih okolnosti koje se nisu mogle predvidjeti, izbjeći i otkloniti, neovisno o značaju zahvata sukladno dokumentima prostornoga uređenja, radi brige o javnom interesu, brige o lučkom području luke posebne namjene ili radi sprječavanja nastanka štete (npr. nije dovršen postupak dodjele nove koncesije, dosadašnji koncesionar je umro ili prestao postojati, istekao je rok koncesije, a nisu ispunjene pretpostavke za dodjelu nove koncesije, luka se nezakonito koristi) donijeti odluku o davanju na privremeno gospodarsko korištenje lučkog područja luke posebne namjene lučkoj upravi.

Predmetnom Odlukom daje se Lučkoj upravi Splitsko-dalmatinske županije lučko područje luke posebne namjene – sportske luke na dijelu k.o. Trogir, predio istočno od Madiracina mula, Grad Trogir na privremeno gospodarsko korištenje na rok od godine dana računajući od dana preuzimanja upravljanja lučkim područjem.

Nedonošenjem predmetne Odluke lučko područje luke posebne namjene – sportske luke na dijelu k.o. Trogir, predio istočno od Madiracina mula, Grad Trogir stavilo bi se u opću upotrebu. Općom upotrebom luke posebne namjene omogućio bi se slobodan pristup svim korisnicima, bez prethodnog odobrenja, kontrole ili posebnih uvjeta korištenja, a što sa sobom nosi pravne i sigurnosne rizike.

Naime, kako se radi o luci u kojoj je privezan velik broj plovnih objekata, upravljanje je potrebno povjeriti pravnom subjektu koji ima znanja i iskustva u upravljanju lukom, odnosno Lučkoj upravi Splitsko-dalmatinske županije koja je osnovana upravo radi upravljanja, gradnje i korištenja luka otvorenih za javni promet. Ovom Odlukom onemogućit će se nelegalno korištenje luke, osigurati red na pomorskom dobru i zaštita plovnih objekata vezanih u luci, spriječiti veću štetu na postojećoj infrastrukturi luka zbog neodržavanja, ali i šteta koja bi se mogla dogoditi uslijed odsustva skrbi nad plovnim objektima ili problema s vezanjem istih te osigurati zakonito korištenje luke.

Predmetnom Odlukom zadužuje se Lučka uprava Splitsko-dalmatinske županije voditi brigu o održavanju, upravljanju, zaštiti i unaprjeđenju lučkog područja, osigurati nesmetano obavljanje lučkog prometa, tehničko-tehnološkog jedinstva i sigurnost plovidbe te osigurati pružanje usluga od općeg interesa, usluge dizanja i/ili spuštanja plovila te druge usluge nužne za funkcioniranje luke. Također, dužna je osigurati red, čuvanje i zaštitu objekata, plovila i opreme, koji su zatečeni na lučkom području na dan preuzimanja luke, te je za plovila, za koja su zaključeni ugovori o vezu, dužna ponuditi nove ugovore o vezu.

U cilju ispunjavanja navedenih obveza Lučka uprava Splitsko-dal­matinske županije će u ime Republike Hrvatske, a za svoj račun ostvarivati prihode s naslova pruženih usluga od općeg interesa, usluga dizanja i/ili spuštanja plovila te drugih usluga neophodnih za funkcioniranje luke.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/25-04/07
 Urbroj: 50301-27/22-25-2
 Zagreb, 2. svibnja 2025.

Predsjednik
 mr. sc. Andrej Plenković, v. r.